A na le boleele jwa 35-40cm le bokete jwa 160g. Bong ka bobedi bo lebega go tshwana. Ke letlêrêtlêrê le legolo, ka bokimanyana mme le fifetse. Kwa bokgakala kgotsa mo go seng lesedi thata le lebega le le borokwa jo bo tseneletseng ka mola wa mo gare ga tlhogo o o tswapogileng o le sephara, le kôlô e tshweu mo lemoragong la korone. Karolo tsa mmele tse di fa godimo di botala jwa motlhwara jo bo tseneletseng, karolo e e fa tlase mo mokokotlong e botala jwa legodimo le bophepole. Ka bo gaufi go bonagala mola wa mo gare ga tlhogo o mosweu le karolwana e e tswapogileng mo lemoragong la korone. Maphuka fa a tswetswe a lebega a le borokwa jo bo hibitshwana; mogatla o khutlo-nne, ka botala jwa tlhaga jo bo tseneletseng fa gare fa karolo tse di setseng tsa ona di le bophepole le botala jwa legodimo. Matlhakore a tlhogo le karolo tse di fa tlase tsa mmele di timpetse ka borokwa jo bo nang le bophepole, e thalakakilwe ka bosweu; matlhakore a a fa tlase, mpa le mafofana a a fa tlase ga maphuka ga di a thalakiwa. Mo phofong ana le kgalalelo.